Smernica č. 15/2016
o vykonávaní stáže študentov vysokých škôl na Ministerstve školstva, vedy, výskumu a športu Slovenskej republiky

Gestorský útvar: osobný úrad, tel.: 02/59374202 	 ev. č.: 2016--8252/8842:4-50B0

Minister školstva, vedy, výskumu a športu Slovenskej republiky na zabezpečenie jednotného postupu vykonávania stáže študentov vysokých škôl (ďalej len „študent“) podľa § 51 ods. 2 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov na Ministerstve školstva, vedy, výskumu a športu Slovenskej republiky (ďalej len „ministerstvo“) vydáva túto smernicu:
Čl. 1	
Predmet úpravy
Táto smernica upravuje postup pri prijatí študenta na stáž ako aj organizáciu priebehu stáže študentov na ministerstve. 
Čl. 2	
Účel stáže
Účelom stáže je zvyšovanie úrovne vedomostí a získanie praktických skúseností študentov o činnostiach ministerstva ako ústredného orgánu štátnej správy, o legislatívnych procesoch a s nimi súvisiacimi podpornými činnosťami. 
Čl. 3	
Vymedzenie niektorých pojmov
Na účely tejto smernice sa rozumie
a)	stážou prax  študenta v organizačnom útvare ministerstva a jeho oboznámenie sa s činnosťami a získanie praktických skúseností pri plnení úloh príslušného organizačného útvaru,
b)	stážistom študent prijatý na stáž,
c)	gestorom zamestnanec určený vedúcim zamestnancom na prvom stupni riadenia organizačného útvaru ministerstva, na ktorom bude stážista vykonávať stáž,
d)	koordinátorom stáže štátny zamestnanec osobného úradu ministerstva poverený jeho bezprostredne nadriadeným štátnym zamestnancom.
Čl. 4	
Podmienky prijatia na stáž
(1)	Stážistom na ministerstve môže byť študent, ktorý o absolvovanie stáže písomne požiada a doloží potvrdenie o štúdiu. Ak vysoká škola vyžaduje uzavretie dohody o vykonaní stáže, predloží študent jej návrh.
(2)	Stáž sa na ministerstve vykonáva bez nároku na finančné ohodnotenie a bez krytia nákladov súvisiacich s cestovným, ubytovaním a stravovaním.
Čl. 5	
Postup pri prijatí študenta na stáž
(1)	Študent doručí osobnému úradu ministerstva žiadosť o prijatie na stáž s označením organizačného útvaru ministerstva, na ktorom žiada vykonávať stáž spolu so štruktúrovaným životopisom, potvrdením o štúdiu a súhlasom so spracovaním osobných údajov (Príloha č. 2).
(2)	Osobný úrad
a)	zaeviduje žiadosť,
b)	zabezpečí stanovisko organizačných útvarov na prvom stupni riadenia, na ktorých by mohol študent vykonávať stáž podľa obsahu študijného programu študijného odboru, v ktorom vedúci organizačného útvaru súčasne určí stážistovi gestora, 
c)	o stanovisku informuje študenta,
d)	v prípade potreby zabezpečí doplnenie požadovaných dokladov od študenta, dohodne termín nástupu  študenta a vypracuje dokumenty súvisiace s prijatím študenta na stáž,
e)	zabezpečí najneskôr v deň nástupu na stáž podpísanie Vyhlásenia o dodržiavaní pravidiel pri prístupe k informáciám a do informačných systémov MŠVVaŠ SR (Príloha č. 1). 
Čl. 6	
Spolupráca organizačných útvarov ministerstva  
(1)	Gestor, ktorý preberie gesciu nad stážistom na osobnom úrade ministerstva v deň jeho nástupu, spolupracuje s koordinátorom stáže 
(2)	Poverený zamestnanec osobného úradu vykoná školenie stážistu v oblasti bezpečnosti ochrany zdravia pri práci a ochrane pred požiarmi na základe požiadania osobného úradu ministerstva najneskôr v deň nástupu na stáž.
(3)	Koordinátor stáže konzultuje s gestorom požiadavky stážistu a poskytuje mu pomoc po organizačnej stránke. V prípade potreby stážistu gestor vypracuje podklady pre jeho hodnotenie, ktoré zašle osobnému úradu ministerstva najneskôr dva pracovné dni pred skončením stáže. 
(4)	Potvrdenie  o vykonaní stáže (Príloha č. 3), prípadne hodnotenie vydá stážistovi osobný úrad ministerstva, ak o to stážista požiada. 
(5)	Sekcia informatiky v závislosti od svojich organizačných a materiálnych možností zabezpečí pre stážistu materiálne a technické podmienky pre využívanie informačných systémov ministerstva na základe požiadavky gestora.
Čl. 7	
Práva a povinnosti stážistu
(1)	Stážista môže prispievať k plneniu úloh organizačného útvaru, v ktorom vykonáva stáž. 
(2)	Stážista je povinný
a)	podpísať Vyhlásenie o dodržiavaní pravidiel pri prístupe k informáciám a do informačných systémov MŠVVaŠ SR (Príloha č. 1), 
b)	absolvovať úvodné školenie v oblasti bezpečnosti a ochrany zdravia pri práci a ochrane pred požiarmi) v zmysle projektu výchovy a vzdelávania v tejto oblasti,
c)	stážista nie je oprávnený poskytovať ďalším osobám informácie a dokumenty, ktoré neboli ešte uverejnené,
d)	počas celého priebehu stáže pracovať pod vedením svojho gestora a riadiť sa jeho pokynmi  zamestnanca v organizačnom útvare ministerstva, na ktorom vykonáva stáž, ako aj pokynmi riaditeľa osobného úradu ministerstva a koordinátora stáže,
e)	správať sa tak, aby nedošlo k poškodeniu majetku ministerstva, 
f)	administratívne záležitosti riešiť s gestorom stáže,
g)	včas oznámiť predpokladanú neprítomnosť na pridelenom pracovisku svojmu gestorovi.
Čl. 8	
Povinnosti gestora
(1)	Gestor 
a)	vymedzí rámec obsahu a priebehu stáže, 
b)	sleduje a kontroluje plnenie úloh stážistu. 
(2)	Ak stážista porušuje povinnosti ustanovené v tejto smernici, nedodržiava pokyny gestora, bezdôvodne neplní určené úlohy, alebo je neprítomný bez udania dôvodu, gestor ho upozorní na možnosť zrušenia stáže. 
(3)	V prípade potreby po prerokovaní a súhlase svojho vedúceho zamestnanca na prvom stupni riadenia predloží riaditeľovi osobného úradu odôvodnený návrh na ukončenie stáže.
Čl. 9	
Ukončenie stáže 
(1)	Stáž môže byť stážistovi ukončená
a)	ak stážista požiada o ukončenie svojej účasti na stáži,
b)	z dôvodu porušenia povinností stanovených touto smernicou,
c)	z vážnych prevádzkových dôvodov ministerstva.
(2)	O ukončení stáže rozhoduje riaditeľ osobného úradu ministerstva po získaní vyjadrenia gestora a jeho vedúceho zamestnanca.
Čl. 10	
Účinnosť
Táto smernica nadobúda účinnosť 1. marca 2016.

minister

Zoznam príloh

Príloha 1:	Vyhlásenie o dodržiavaní pravidiel pri prístupe k informáciám a do informačných systémov MŠVVaŠ SR
Príloha 2:	Súhlas so spracovaním osobných údajov
Príloha 3:	Potvrdenie o vykonaní stáže na MŠVVaŠ SR

Obsah
Smernica č. 15/2016 o vykonávaní stáže študentov vysokých škôl na Ministerstve školstva, vedy, výskumu a športu Slovenskej republiky
Čl. 1	Predmet úpravy
Čl. 2	Účel stáže
Čl. 3	Vymedzenie niektorých pojmov
Čl. 4	Podmienky prijatia na stáž
Čl. 5	Postup pri prijatí študenta na stáž
Čl. 6	Spolupráca organizačných útvarov ministerstva
Čl. 7	Práva a povinnosti stážistu
Čl. 8	Povinnosti gestora
Čl. 9	Ukončenie stáže
Čl. 10	Účinnosť
Zoznam príloh
Obsah

Príloha č. 1 k smernici č. 15/2016 v znení smernice č. 24/2018
										
    „V Z O R“

Vyhlásenie o dodržiavaní pravidiel pri prístupe k informáciám 
a do informačných systémov MŠVVaŠ SR

Identifikácia používateľa 

Meno a priezvisko		
Bydlisko		
Kontaktné údaje (mail, telefón)		
Štúdium (VŠ, fakulta, ročník)		
organizačný útvar MŠVVaŠ SR, kde stážista pôsobí		
Termín stáže		

Poučenie o základných pravidlách práce s informačnými systémami (IS) MŠVVaŠ SR 

Používateľ sa zaväzuje dodržiavať nasledujúce pravidlá pri práci s IS MŠVVaŠ SR: 
•	nepristupovať k IS MŠVVaŠ SR prostredníctvom prístupového účtu prideleného inej osobe, a to ani s jej vedomým súhlasom, 
•	používať IS MŠVVaŠ SR len v rozsahu potrebnom na plnenie úloh a výkon prác, súvisiacich s pridelenými pracovnými úlohami, 
•	nepokúšať sa o získanie prístupových práv nad rámec prideleného rozsahu, 
•	pristupovať na IS MŠVVaŠ SR iba zo zabezpečených koncových zariadení (pridelená pracovná stanica alebo notebook s nainštalovanou antivírovou ochranou), 
•	uchovávať alebo posielať údaje sprístupnené na IS MŠVVaŠ SR tak, aby bola zabezpečená primeraná ochrana týchto údajov napr. zašifrovaním uchovávaných alebo prenášaných údajov, 
•	bezodkladne nahlásiť manažérovi informačnej bezpečnosti MŠVVaŠ SR akékoľvek podozrenie na únik údajov z IS MŠVVaŠ SR, zneužitie prideleného prístupového účtu inou osobou, neoprávnené pridelenie prístupových práv, napr. nad rámec požadovaného rozsahu alebo podozrenie na prezradenie či odhalenie hesla.

Poučenie o práci s informáciami 

Počas stáže si je používateľ vedomý povinnosti zachovávať mlčanlivosť o všetkých skutočnostiach, o ktorých sa dozvie, s ktorými sa oboznámi alebo s ktorými príde do kontaktu počas vykonávania zverených činností a úloh na MŠVVaŠ SR. Táto povinnosť' pretrváva aj po dátume ukončenia stáže.  

Poučenie o ochrane osobných údajov 

Ak pri používaní IS MŠVVaŠ SR príde používateľ do kontaktu s osobnými údajmi, je povinný sa riadiť v súlade s nariadením Európskeho parlamentu a Rady (EÚ) 2016/679  z  27. apríla 2016 
o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a zákonom 
č. 18/2018 Z. z. o ochrane osobných údajov a o zmene a doplnení niektorých zákonov najmä týmito pravidlami:

•	chrániť osobné údaje, s ktorými príde do styku pri používaní IS MŠVVaŠ SR pred ich odcudzením, stratou, poškodením, neoprávneným prístupom, zmenou a rozširovaním,
•	zachovávať mlčanlivosť o osobných údajoch a o bezpečnostných opatreniach, ktorých prezradenie by ohrozilo ochranu osobných údajov; povinnosť mlčanlivosti trvá aj po ukončení plnenia úloh alebo prác a odobratí prístupových oprávnení,
•	využívať osobné údaje iba pre pracovné potreby a bez súhlasu ich nezverejňovať, neposkytovať ani nesprístupňovať,
•	v prípade odôvodneného podozrenia z neoprávneného spracúvania alebo úniku spracúvaných osobných údajov, neoprávneného zasahovania do týchto osobných údajov, či zistenia zníženia existujúcich bezpečnostných opatrení prijatých na ochranu osobných údajov bezodkladne nahlásiť túto skutočnosť na e-mailovú adresu bezpecnostny.incident@minedu.sk. 

Prehlásenie

	Meno a priezvisko	Podpis	Dátum	
Používateľ				

Svojím podpisom potvrdzujem, že som sa oboznámil/-a s vyššie uvedenými pravidlami a som si vedomý/-á zodpovednosti za všetky škody spôsobené nedodržaním vyššie uvedených pravidiel, ktoré si môže odo mňa MŠVVaŠ SR uplatňovať v zmysle príslušných právnych predpisov o náhrade škody a o trestnej zodpovednosti.
Súčasne vyhlasujem, že som bol oboznámený/-á s obsahom Smernice o vykonávaní stáže študentov vysokých škôl na Ministerstve školstva, vedy, výskumu a športu Slovenskej republiky.

Príloha č. 2 k smernici č. 15/2016 v znení smernice č. 24/2018

„ V Z O R“
Súhlas dotknutej osoby
v zmysle § 13 a nasl. zákona č. 18/2018 Z. z.
o ochrane osobných údajov a o zmene a doplnení niektorých zákonov a v súlade s bezpečnostnými požiadavkami GDPR

Dolupodpísaný titul, meno a priezvisko, narodený dátum narodenia, trvalým bydliskom uviesť trvalé bydlisko 
udeľujem Ministerstvu školstva, vedy, výskumu a športu Slovenskej republiky (ďalej len "MŠVVaŠ SR") súhlas na spracúvanie mojich osobných údajov v rozsahu osobných údajov uvedených v priložených listinných dokumentoch, ako aj na ich získavanie, kopírovanie, skenovanie, zaznamenávanie na nosič informácií a ich uchovávanie za účelom absolvovania stáže študentov vysokých škôl na MŠVVaŠ SR.
	Súhlas na spracúvanie osobných údajov a uchovávanie uvedených listinných dokumentov udeľujem na dobu od podania žiadosti na absolvovanie stáže študentov vysokých škôl na MŠVVaŠ SR po dobu piatich rokov od ukončenia stáže v zmysle zákona č. 395/2002 Z. z. o archívoch a registratúrach a o doplnení niektorých zákonov  v znení neskorších predpisov. Po tejto dobe žiadam o ich likvidáciu v zmysle platných právnych predpisov SR. 

V        dňa       

	..............................................................
	podpis žiadateľa o stáž

Príloha č. 3 k smernici č. 15/2016 v znení smernice č. 24/2018

„ V Z O R“

Potvrdenie

o vykonaní stáže na MŠVVaŠ SR

Meno a priezvisko: 

Dátum narodenia: 

Týmto potvrdzujeme, že menovaný/á vykonala stáž
v „gestorský útvar“

na tému:	

v termíne: od           do 

K plneniu pracovných úloh pristupovala zodpovedne, samostatne, kvalitne a plnenie stanovených úloh zabezpečovala v stanovených termínoch.

V Bratislave 

generálny riaditeľ osobného úradu